**Vyhlásenie**

**Ministerstva hospodárstva Slovenskej republiky**

**o rozporoch k návrhu zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a  o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

Návrh zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a  o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa predkladá na rokovanie Legislatívnej rady vlády Slovenskej republiky s rozpormi s Asociáciou zamestnávateľských zväzov a združení Slovenskej republiky a Klubom 500.

**Rozpory a dôvody, pre ktoré ich nebolo možné odstrániť:**

1. Asociácia zamestnávateľských zväzov a združení Slovenskej republiky

Asociácia zamestnávateľských zväzov a združení Slovenskej republiky žiada, aby výrobcovia, ktorí vyrábajú elektrinu z biomasy vysokoúčinnou kombinovanou výrobou a vyrábajú pokročilé biopalivo neplatili tarifu za prevádzkovanie systému a tarifu za systémové služby TSS za elektrinu, ktorú si spotrebujú u seba.

Pripomienka nebola doručená predkladateľovi cez systém Slov-lex, a teda nie je uvedená vo vyhodnotení medzirezortného pripomienkového konania.

**Stanovisko predkladateľa:**

Pripomienka selektuje podporu pre jeden alebo dva podnikateľské subjekty pôsobiace pri výrobe biopalív. Ide o nesystémovú úľavu pre špecifický typ podniku a ide nad rámec navrhovanej kompenzácie pre oprávnené podniky, ktorú Ministerstvo hospodárstva Slovenskej republiky bude notifikovať ako štátnu pomoc.

1. Klub 500

1. Klub 500 namieta vylúčenie výrobcov elektriny v zariadení na kombinovanú výrobu z podpory doplatkom z dôvodu nesplnenia podmienky dosiahnutia aspoň 60 %-ného podielu využiteľného tepla smerovaného do CZT a podmienky dosiahnutia aspoň 60 %-ného podielu dodávky tepla pre verejnosť v rámci CZT.

**Stanovisko predkladateľa:**

Akceptácia navrhovanej úpravy by mala za následok zvýšenie nákladov na systém podpory. Tento vplyv pritom nebol zo strany predkladateľa pripomienky podložený relevantnou analýzou.

2. Klub 500 žiada preformulovať úvodnú vetu § 6a ods. 1 zákona tak, aby Ministerstvo hospodárstva Slovenskej republiky nemalo len možnosť poskytnúť kompenzáciu podnikateľom, ale aby vznikol po splnení podmienok nárok na túto kompenzáciu.

**Stanovisko predkladateľa:**

Ministerstvo hospodárstva Slovenskej republiky nemá možnosť poskytovať kompenzáciu podnikateľom navrhovaným spôsobom, keďže je obmedzené limitmi danými štátnym rozpočtom na príslušný rozpočtový rok.